හිටපු අමාත්‍ය පාර්ලිමේන්තු මන්ත්‍රී රිෂාඩ් බදියුදීන්ගේ නිවසේ මෙහෙකාර සේවයේ යෙදී සිටියදී 16 හැවිරිදි ඉෂාලිනී දැරිය පිළිස්සී මියයෑමේ සිද්ධියට අදාළ නඩුව අද (26) පස්වරුවේ විභාගයට ගැනෙනවා.කොළඹ අතිරේක මහේස්ත්‍රාත් රජින්ද්‍රා ජයසූරිය ඉදිරියේ අදාළ නඩුව අද (26) උදෑසන කැඳවූ අවස්ථාවේ සැකකරුවන් අධිකරණයට ඉදිරිපත් කර නොතිබූ බවයි හිරු අධිකරණ වාර්තාකරු සඳහන් කළේ.ඒ අනුව, අදාළ නඩුවේ පැමිණිල්ල අද පස්වරු 1.30 ට කැඳවීමට මහේස්ත්‍රාත්වරිය නියෝග කර සිටියා.ඒ අනුව, කිරුළපන පොලීසිය භාරව සිටි රිෂාඩ් බදියුදීන් මන්ත්‍රීවරයාගේ බිරිඳ බොරැල්ල පොලිස් ස්ථානය වෙත රැගෙන ඒමෙන් පසු සෙසු සැකකරුවන් සමග අධිකරණ වෛද්‍යවරයා වෙත ඉදිරිපත් කර තිබෙනවා.සිද්ධියට අදාළව අත්අඩංගුවට ගත් එම සැකකරුවන් පෙරේදා අධිකරණයට ඉදිරිපත් කෙරුණු අතර, පසුව නියෝග කෙරුණේ ඔවුන් පැය 48ක් රඳවාගෙන ප්‍රශ්න කිරීමටයි.ඒ අනුව රිෂාඩ් බදියුදීන් මන්ත්‍රීවරයාගේ බිරිඳගෙන් කිරුළපන පොලිසිය ප්‍රශ්න කෙරුණු අතර, ඇගේ පියා, සොහොයුරා සහ තැරැව්කරු ප්‍රශ්න කිරීම සඳහා යොමු කෙරුණේ බොරැල්ල පොලීසිය වෙතයි.ඊට අමතරව, රිෂාඩ් බදියුදීන් මන්ත්‍රීවරයාගේ බිරිඳගේ සොහොයුරා වන ෂිහාබ්දීන් ඉස්මදීන් අත්අඩංගුවට ගනු ලැබුවේ රිෂාඩ් බදියුදීන් අමාත්‍ය ධුරය දරන සමයේ ඔහුගේ නිල නිවසේ සේවය කළ තරුණියක් අවස්ථා දෙකකදී දූෂණයට ලක් කිරීමේ චෝදනාව මතයි.මේ අතර පොලිස් මාධ්‍ය කොට්ඨාසය ඊයේ දිනයේ, මියගිය හිෂාලිනි දැරිය සම්බන්ධයෙන් සිදුකරනු ලබන විමර්ශනවලට අදාළව නිවේදනයක් නිකුත් කරනු ලැබුවා.